Kmamar tan-nar ġodda jistgħu jinbnew f'żoni barra mill-iżvilupp http://www.newsbook.com.mt/artikli/2013/12/10/kmamar-tan-nar-godda-jistghu-jinbnew-f-zoni-barra-mill-izvilupp.12818 Għall-ewwel darba l-MEPA se jkollha policy dwar il-kmamar tan-nar hekk kif qabel ma kellhix gwida. Il-policy waslet wara ħidma li sar minn kumitat magħmul minn esperti tekniċi u mill-piroteknika li kien immexxi mid-Deputat Laburista Michael Falzon. Dan il-kumitat twaqqaf wara t-talba li għamel is-Segretarju Parlamentari Michael Farrugia u wara t-talbiet li saru li l-policy tissaħħaħ minħabba l-inċidenti li saru dawn l-aħħar snin. Michael Falzon qal li qabel, minħabba li ma kienx hawn din il-gwida, it talbiet kienu jiġu miċħuda jekk dawn kienu jsiru f'żoni 'l barra mill-iżvilupp (ODZ). Qal li din il-policy se tippermetti li kmamar tan-nar ġodda jsiru fl-ODZ sakemm dan ikun konformi mal-ambjent tal-post u l-landscaping tas-sit. Michael Falzon qal li l-kundizzjonijiet f'din il-policy huma ferm iebsa mil-liġi eżistenti u qal li kamra tan-nar ġdida mhux biss trid tkun 183 metru 'l bogħod mit-toroq imma wkoll minn żvilupp ieħor li jinkludi żoni industrijali. Il-policy se tinkludi wkoll lista ta' postijiet li huma totalment esklużi li fihom tinbena kamra tan-nar ġdida, b'restrizzjonijiet li jinkludu 'buffer zones' qrib ta' spiri. Dawn se jinkludu wkoll l-għoli tal-kmamar li ma jistax jibqa' iktar ta' sular. Apparti minn hekk issaħħew il-kundizzjonijiet u r-regolamenti tal-Pulizija u tal-Protezzjoni Ċivili. Min-naħa tiegħu, is-Segretarju Parlamentari Michael Farrugia qal li ma jistax ikun hawn politika ristretta li taqbel għal kulħadd. Ħabbar li se jitwaqqaf kumitat ġdid li jkun responsabbli minn dan is-settur li jagħti pariri u jagħmel assessjar fuq ir-riskju u l-evalwazzjoni tal-istrutturi ġodda. B'hekk qabel ma l-applikazzjoni tiġi ipproċessata trid tgħaddi minn dan l-għarbiel. L-evalwazzjoni ta' din il-policy se tagħlaq fis-7 ta Frar li ġej.
Kmamar tan-nar ġodda jistgħu jinbnew f'żoni barra mill-iżvilupp (10/12/13)